section_heading: Radnja
paragraph_text: Dok Vojvoda promatra Christiana i Satine kako uvježbavaju tekst, Nini (ljubomorna glumica) mu govori da je cijela predstava zapravo metafora za situaciju u kojoj se njih troje nalaze. Bijesan, Vojvoda zahtijeva da se kraj predstave promijeni te da kurtizana ostane s maharadžom; Satine se nudi da provede noć s Vojvodom kako bi zadržali originalni kraj. Dok se nalazi u odajama Vojvode, Satine vidi Christiana kroz prozor i shvaća da ipak ne može napraviti to što želi ("El Tango de Roxanne: Roxanne/Tanguera"). Vojvoda ju pokuša silovati, ali ju spašava Le Chocolat, jedan od plesača iz cabareta te se ona ponovno sastane s Christianom koji ju moli da skupa pobjegnu. U međuvremenu Vojvoda govori Zidleru da će naručiti ubojstvo mladog Christiana ako Satine ne bude njegova. Zidler sve to govori Satine, ali nakon što ona odbije on joj konačno govori da je smrtno bolesna ("A Fool to Believe"). Zbog toga što se boji za Christianov život, Satine mu govori da se njih dvoje više ne smiju viđati i da će ona ostati s Vojvodom ("The Show Must Go On"). Christian je pokuša slijediti, ali mu više nije odobren ulazak u Moulin Rouge te on pada u duboku depresiju iako ga njegov prijatelj Toulouse-Lautrec uvjerava da ga Satine voli.